C 228/156
HU
Az Európai Unió Hivatalos Lapja
2023.6.29.
1.5.
Az EGSZB azt is ajánlja, hogy a csekély összegű támogatások felső határértékének módosítása mellett fogalmazzanak meg néhány pontosítást az alábbiak tekintetében: i) a „szociális lakhatás” fogalmának átfogóbb meghatározása; ii) az „észszerű haszonkulcs” fogalmának pontosabb meghatározása, fontolóra véve azon szociális gazdasági vállalkozások megkülönböztetését, amelyek árrése szociális célhoz kapcsolódik; iii) a „piaci hiányosság” fogalma. 1.6.
Az „észszerű haszonkulcs” fogalmát illetően az EGSZB megjegyzi, hogy hasznos lenne, ha az Európai Bizottság olyan kritériumokat és mutatókat határozna meg, amelyek lehetővé tennék, hogy a gazdasági szereplők számára olyan mértékű elérhető haszonkulcsot állapítsanak meg, amely mellett e szereplők hatékonyan szolgálni tudják a közérdekű célokat, ez ugyanis pozitív hatással lenne a társadalomra is.
2.
Általános megjegyzések 2.1.
Az általános gazdasági érdekű egészségügyi és szociális szolgáltatásokra vonatkozó állami támogatási szabályok és az általános gazdasági érdekű szolgáltatásokról szóló de minimis rendelet értékelése című bizottsági szolgálati munkadokumentumban az Európai Bizottság összefoglalja a 2012 óta hatályos Almunia-csomag értékelésének eredményeit. 2.2.
A 2012. évi csomag egészségügyi és szociális szolgáltatásokkal kapcsolatos fő célkitűzései a következők voltak: i) az összeegyeztethetőségi kritériumok egyszerűsítése; és ii) azon tagállamok adminisztratív terheinek csökkentése, amelyek hajlandóak kompenzálni azokat a vállalkozásokat, amelyeket azzal bíztak meg, hogy méltányos és megfizethető feltételek mellett általános gazdasági érdekű szolgáltatásokat nyújtsanak a lakosság kiszolgáltatott része számára. 2.3.
Az Európai Bizottság értékelése ezért annak megállapítására törekszik, hogy az egészségügyi és szociális szolgáltatásokra alkalmazandó szabályok milyen mértékben érték el célkitűzéseiket, és hogy ezek a szabályok a jelenlegi szociális és gazdasági helyzetben továbbra is megfelelőek-e. 2.4.
Az Európai Bizottság értékelése konkrétabban az egészségügyi és szociális szolgáltatásokra vonatkozóan az elmúlt 10 évben alkalmazott ÁGÉSZ-szabályok eredményességére, hatékonyságára, koherenciájára és uniós hozzáadott értékére terjed ki, és arra összpontosít, hogy megértse, hogy a tagállamoknak milyen konkrét problémákkal kellett eddig szembenézniük az általános gazdasági érdekű szolgáltatásokra vonatkozó szabályok végrehajtása során.
Az értékelés arra is törekszik, hogy felmérje, hogyan alkalmazták az általános gazdasági érdekű szolgáltatásokra vonatkozó de minimis rendeletet. 2.5.
Az Európai Bizottság elemzése arra enged következtetni, hogy a 2012. évi ÁGÉSZ-csomag meglehetősen hatékony az egyértelműség és az egyszerűsítés szempontjából, mivel egyszerűsítette a 2005.
évi ÁGÉSZ-csomagot, például egy ÁGÉSZ-specifikus de minimis rendelet bevezetésével.
Emellett tisztázott és finomított bizonyos, az általános gazdasági érdekű szolgáltatásokra vonatkozó szabályok alkalmazása szempontjából releváns alapfogalmakat. 2.6.
Az értékelés azonban azt mutatja, hogy van még mit javítani, konkrétan pontosítani lehetne az EUMSZ 107. cikke és az általános gazdasági érdekű szolgáltatásokra vonatkozó jogi keret alkalmazási körével kapcsolatos egyes kulcsfogalmakat, mint például: i. gazdasági/nem gazdasági tevékenység; ii. a kereskedelemre gyakorolt hatás; iii. észszerű haszon; iv. piaci hiányosság; v. szociális lakhatás.
Az értékelés kiemeli továbbá az általános gazdasági érdekű szolgáltatások nyújtásáért adható csekély összegű támogatásokra jelenleg alkalmazandó felső határ növelésének lehetőségét, valamint azt, hogy az érdekelt felek között e tekintetben széles körű a konszenzus. 2.7.
Ami a hatékonyságot illeti, az értékelés azt mutatja, hogy az általános gazdasági érdekű szolgáltatásokra vonatkozó de minimis rendelet és az általános gazdasági érdekű szolgáltatásokról szóló határozat 2012-ben végrehajtott módosítása csökkenteni tudta a hatóságok adminisztratív terheit, jóllehet ez a teher még tovább csökkenthető.
Más adatok arra engednek következtetni, hogy az általános gazdasági érdekű szolgáltatásokra vonatkozó szabályokban meghatározott követelmények alkalmazásával kapcsolatos költségeket csökkenteni kell. 2.8.
A koherenciát illetően az értékelés arra enged következtetni, hogy a 2012. évi ÁGÉSZ-csomagban foglalt állami támogatási szabályok koherensek egymással, és képesek biztosítani a tagállamok és az Európai Bizottság közötti jobb feladatmegosztást, uniós hozzáadott értéket teremtve, amit mind a köz-, mind a magánszféra érdekelt felei nagyrészt elismernek. 2.9.
Általánosságban elmondható, hogy egyetértés van abban a tekintetben, hogy a 2012. évi ÁGÉSZ-csomag stabil jogi környezetet biztosított a tagállamok számára, és alkalmas az EU-n belüli igények kielégítésére.
A Covid19-válság és az Ukrajna elleni orosz invázió okozta hatásokat és bizonytalanságokat azonban még nem lehetett teljeskörűen értékelni, és a jövőben további javításokra is sor kerülhet.